Ignacio de Soroeta

Ignacio de Soroeta estis hispana administranto, kiu estis koregidoro en Kuzko kaj poste mallonge guberniestro de Paragvajo en 1731. La guberniestreco de Soroeta estas notinda nur ĉar ĝi restis teoria : li neniam regis nek estis akceptita kiel guberniestro ene de kolonia Paragvajo.

 Biografio 
Soroeta naskiĝis en Éibar en Eŭskio el nobelaj gepatroj. Li foriris al la transmaraj teritorioj de Hispanio iam, kaj fariĝis koregidoro en Kuzko. La vicreĝo de Peruo, José de Armendáriz, unua markizo de Castelfuerte, nomumis lin kiel la nova guberniestro de Paragvajo por anstataŭi la provizoran guberniestron Martín de Barúa. Bedaŭrinde por Soroeta, onidiroj disvastiĝis en Paragvajo, ke Soroeta estis aliancano de la malamitaj jezuitoj kaj ne ŝatis la antaŭan guberniestron Diego de los Reyes Balmaseda, dum la populara Barúa estis kontraŭulo de la jezuitoj dum sia oficperiodo kiel guberniestro. Malgraŭ la petegoj de la eksguberniestro Barúa kaj la episkopo Palos dum decembro 1730, la civitanaro volis nei eniron al sia nova guberniestro. Barúa eksiĝis frustrite, kaj elektoj al la konsilio alportis novan aron da membroj malamikaj al Soroeta kaj al la jezuitoj. Kiam Soroeta alvenis proksime al Asunciono en januaro 1731, la civitanaro rifuzis permesi lian eniron. Oni permesis al li mallongan turneon de la urbo dum 4 tagoj, sed post konvinkiĝo, ke li ne povos efektive ekregi kiel guberniestro, li foriris la 28-an de januaro, lasante la guberniestran postenon vaka.

Soroeta revenis al Limo, la ĉefurbo de la Vicreĝlando de Peruo. Lia raporto pri la problemoj en Paragvajo kondukis al la ekzekuto de la malhonorigita eksguberniestro José de Antequera y Castro kaj de ties konsilisto Juan de Mena. La Vicreĝo estis konvinkita, ke Antequera havis simpatiantojn aŭ aliancanojn, kiuj estis malantaŭ la malakcepto de Soroeta. La malakcepto de Soroeta estas konsiderata la komenco de la dua fazo de la ribelo de la komunuloj en Paragvajo.

 Referencoj 


Kategorio:Guberniestroj de Paragvajo